Vangwa-sleep: Polisiebeamptes gevonnis‘n Skermskoot uit ‘n video wat wys hoe Mido Macia agter ‘n polisievangwa gesleep is. Regter Bert Bam het Bongamusa Mdluli, Meshack Malele, Thamsanqa Ngema, Percy Mnisi, Sipho Ngobeni, Lungisa Gwababa, Bongani Kolisi en Linda Sololo elk 15 jaar tronkstraf opgelê nadat hy hulle in Augustus skuldig bevind het. ŉ Negende voormalige polisiebeampte, wat ook vir die moord aangekla is, is vroeër deur die hof vrygespreek. ŉ Staatsgetuie het gesê hy het ŉ fout gemaak toe hy Matome Ramatlou by die moord betrek het. Ramatlou is kort daarna vrygespreek. Macia is op 26 Februarie 2013 deur die polisiebeamptes genader nadat hy sy minibustaxi onwettig parkeer en ŉ verkeersknoop veroorsaak het. ŉ Woordewisseling het tussen hom en die polisie ontstaan en hy is agter ŉ polisievangwa aangesleep. Hy is later in die selle van die Daveyton-polisiestasie dood. Die beskuldigdes het aangevoer Macia se handboeie het verstrengel geraak in die bankie agter in die vangwa waarna hy uit die vangwa geval het en per ongeluk agter die vangwa gesleep is. Die staat het egter aangevoer dat die beskuldigdes wel bewus was daarvan dat hy agter die vangwa gesleep is. Klik hier om al die vorige berigte oor die saak op Maroela Media te lees.